b'\n_START_ARTICLE_\nL\xc3\xadnia R8 (Rodalia de Barcelona)\n_START_SECTION_\nRodalies\n_START_PARAGRAPH_\nEl 1980 RENFE va crear Cercan\xc3\xadas, en el marc d\'un pla de millores per "trencar la mala imatge de Renfe", que va suposar la instauraci\xc3\xb3 de 162 serveis de rodalia nous i la millora d\'altres existents, el Plan General Ferroviario va suposar la modernitzaci\xc3\xb3 de la xarxa. El 1984 la companyia va passar a organitzar-se en unitats de negoci creant Cercan\xc3\xadas Renfe, posteriorment Rodalies Renfe a Catalunya, i l\'any 1985 es va reoganitzar i va sorgir un nou disseny per al servei de rodalia._NEWLINE_Anteriorment Renfe Operadora utilitzava una C de Cercan\xc3\xadas per numerar les l\xc3\xadnies. Posteriorment van conviure amb la R de Rodalies fins al trasp\xc3\xa0s del servei de "Rodalies Barcelona" a la Generalitat de Catalunya, que es va fer efectiu l\'1 de gener de 2010, i la lletra R va passar a ser l\'\xc3\xbanica lletra distintiva dels serveis de rodalia de Barcelona.\n_START_SECTION_\nL\xc3\xadnia\n_START_PARAGRAPH_\nLa l\xc3\xadnia R8 es posa en marxa el 26 de juny de 2011, despr\xc3\xa9s de l\'adaptaci\xc3\xb3 completa al tr\xc3\xa0fic de viatgers de la l\xc3\xadnia orbital el Papiol \xe2\x80\x93 Mollet del Vall\xc3\xa8s, els or\xc3\xadgens de la qual es remunten a 1982, quan es va posar en servei una nova l\xc3\xadnia ferrovi\xc3\xa0ria per evitar que els trens de mercaderies circulessin per la ciutat de Barcelona. Totes les estacions actuals ja van ser constru\xc3\xafdes, per\xc3\xb2 no van donar servei de viatgers fins despr\xc3\xa9s de molts anys._NEWLINE_Aix\xc3\xad, el 1995 va entrar en servei l\'estaci\xc3\xb3 de Cerdanyola-Universitat, dins d\'una nova llan\xc3\xa7adora que comunicava Barcelona amb la Universitat Aut\xc3\xb2noma de Barcelona._NEWLINE_El 16 de maig de 2005 es va inaugurar l\'R7 de rodalia i l\'inici del servei es faria el 23 de maig de 2005, amb un trajecte que enlla\xc3\xa7ava llavors l\'Hospitalet de Llobregat amb Barcelona, Cerdanyola del Vall\xc3\xa8s i Martorell._NEWLINE_La configuraci\xc3\xb3 actual es concreta el 26 de juny de 2011, en qu\xc3\xa8 es crea la nova l\xc3\xadnia R8 (Martorell - Granollers Centre per Cerdanyola Universitat), utilitzant tot l\'antic ramal de mercaderies i sectors de les l\xc3\xadnies R4 i R2 per connectar les poblacions de Martorell i Granollers. D\'aquesta manera, es crea la primera l\xc3\xadnia de rodalia amb un tra\xc3\xa7at completament extern a la ciutat de Barcelona que connecta el Baix Llobregat amb el Vall\xc3\xa8s.'